Document ID: 32007D0488

KOMISSION PÄÄTÖS,
tehty 11 päivänä heinäkuuta 2007,
neuvoston direktiivin 92/119/ETY mukaisten poikkeusten myöntämisestä Italialle sikojen kuljettamiseksi teurastamoon suojavyöhykkeiden sisäpuolella olevilla julkisilla ja yksityisillä teillä Cremonassa
(tiedoksiannettu numerolla K(2007) 3314)
(Ainoastaan italiankielinen teksti on todistusvoimainen)
(2007/488/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön yleisistä toimenpiteistä tiettyjen eläintautien torjumiseksi sekä swine vesicular -tautiin liittyvistä erityistoimenpiteistä 17 päivänä joulukuuta 1992 annetun neuvoston direktiivin 92/119/ETY (1) ja erityisesti sen liitteessä II olevan 7 kohdan 2 alakohdan d alakohdan,
sekä katsoo seuraavaa:
(1)
Italian toimivaltainen viranomainen muodosti Cremonan maakunnassa sijaitsevissa Salvirolan ja Fiescon kunnissa todettujen sian vesikulaaritaudin tautipesäkkeiden ympärille suojavyöhykkeet 7 ja 15 päivänä toukokuuta 2007 direktiivin 92/119/ETY 10 artiklan perusteella. Kesäkuun 14 päivänä 2007 muodostettiin suojavyöhyke Cremonan maakunnassa sijaitsevassa Offanengon kunnassa todetun tautipesäkkeen ympärille. Suojavyöhykkeet ovat osittain päällekkäiset.
(2)
Edellä mainitusta syystä sikojen kuljettaminen julkisilla ja yksityisillä teillä suojavyöhykkeiden sisäpuolella on kiellettyä.
(3)
Italia on pyytänyt kieltoon kahta poikkeusta silloin, kun suojavyöhykkeiden ulkopuolelta kuljetetaan sikoja suojavyöhykkeiden sisäpuolella olevilla julkisilla ja yksityisillä teillä teurastamoihin, jotka sijaitsevat suojavyöhykkeillä.
(4)
On aiheellista hyväksyä edellä mainitut kaksi poikkeusta sillä edellytyksellä, että Italia toteuttaa tiukkaa valvontaa ja varotoimenpiteitä, joilla varmistetaan, ettei tauti pääse leviämään.
(5)
Helmikuun 20 päivänä 2007 tehty komission päätös 2007/123/EY hyväksyttiin samanlaisen poikkeuksen myöntämiseksi teurastamolle, jotka sijaitsi sian vesikulaaritaudin tautipesäkkeen ympärille muodostetulla suojavyöhykkeellä Italiassa Bergamon maakunnassa sijaitsevassa Romano di Lombardian kunnassa. Kyseistä suojavyöhykettä koskevia toimenpiteitä ei enää sovelleta. Päätös 2007/123/EY olisi sen vuoksi kumottava.
(6)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Italia saa antaa luvan kuljettaa sikoja teurastettavaksi teurastamoihin 2037 M/S ja 523M, jäljempänä ’teurastamo’, Salvirolan ja Fiescon kunnissa todettujen sian vesikulaaritaudin tautipesäkkeiden ympärille 7 ja 15 päivänä toukokuuta 2007 muodostettujen suojavyöhykkeiden ja Offanengon kunnassa todetun tautipesäkkeen ympärille 14 päivänä kesäkuuta 2007 muodostetun suojavyöhykkeen ulkopuolelta, jäljempänä ’siat’, suojavyöhykkeiden sisällä olevia julkisia ja yksityisiä teitä pitkin, jos 2 artiklassa vahvistetut edellytykset täyttyvät.
2 artikla
Edellä 1 artiklassa säädettyihin poikkeuksiin sovellettavat edellytykset ovat seuraavat:
a)
alkuperätilan virkaeläinlääkärin on ilmoitettava sikojen siirrosta vähintään 24 tuntia ennen siirtoa teurastamon virkaeläinlääkärille;
b)
sikojen kuljetuksen teurastamoon on tapahduttava käytävän kautta; Italian on päätettävä etukäteen käytävää koskevista yksityiskohtaisista määräyksistä;
c)
toimivaltaisen viranomaisen on sinetöitävä ajoneuvot, joissa sikoja kuljetetaan, joko ennen ajoneuvon saapumista käytävään tai ajoneuvon sinne saapuessa; sinetöintihetkellä toimivaltaisen viranomaisen on kirjattava ajoneuvon rekisterinumero ja ajoneuvon kuljettamien sikojen lukumäärä;
d)
ajoneuvon saavuttua teurastamoon toimivaltaisen viranomaisen on
i)
tarkastettava ja poistettava ajoneuvon sinetti;
ii)
oltava läsnä siirrettäessä sikoja ajoneuvosta;
iii)
kirjattava muistiin ajoneuvon rekisterinumero sekä ajoneuvossa olleiden sikojen lukumäärä;
e)
kaikki ajoneuvot, joilla sikoja kuljetetaan teurastamoon, on välittömästi lastin purkamisen jälkeen puhdistettava ja desinfioitava virallisessa valvonnassa ja toimivaltaisen viranomaisen ohjeiden mukaisesti, ennen kuin ajoneuvot lähtevät teurastamosta.
3 artikla
Kumotaan päätös 2007/123/EY.
4 artikla
Tämä päätös on osoitettu Italian tasavallalle.
Tehty Brysselissä 11 päivänä heinäkuuta 2007.

Labels: 0
8
6
18
15